Toeris beseer ná hy van balkon spring‘n Skermskoot uit ‘n video van die toneel. (Video: Netcare 911) ŉ Buitelandse toeris moes Vrydagaand na ŉ hospitaal geneem word nadat hy vanaf die tweede verdieping van ŉ gebou in Umhlanga Rocks, noord van Durban, gespring het. Shawn Herbst, woordvoerder van Netcare 911, sê paramedici is vroegaand na ŉ bekende restaurant in die gebied ontbied omdat daar glo ŉ brand by die gebou uitgebreek het. Volgens Herbst het ooggetuies egter by hul aankoms op die toneel gesê daar was glo ŉ gaslekkasie in die gebou, wat daartoe gelei het dat die sprinkelstelsel afgegaan en pandemonium in die restaurant ontstaan het. “’n 33-jarige buitelandse toeris het in die harwar van die tweedeverdieping-balkon gespring,” sê Herbst. Die man het matige beserings opgedoen en is op die toneel behandel voordat hy per ambulans na ŉ hospitaal geneem is. “Die omstandighede van die gaslekkasie word deur die Durban-Noord SAPD ondersoek wat op die toneel was,” sê Herbst.